TVT เพิ่มเป้ารายได้ปีนี้เป็นโต 20-25% คาดสรุปซื้อกิจการอย่างน้อย 1 รายการในปีนี้
TVT ปรับเพิ่มเป้าหมายรายได้ปีนี้เป็นโต 20-25% หลังปรับสัดส่วนรายได้การผลิตเพิ่ม คาดสรุปซื้อกิจการในปีนี้อย่างน้อย 1 รายการ เป็นกิจการผลิตรายการโทรทัศน์ เอนิเมชั่น-สื่อเอ็นเตอร์เทนเมนท์
26 พ.ค. 2558

นายพิรัฐ เย็นสุดใจ รองประธานเจ้าหน้าที่บริหาร บริษัท ทีวี ธันเดอร์ จำกัด (มหาชน) หรือ TVT เปิดเผยว่า บริษัทได้มีการปรับเป้ารายได้ในปีนี้เพิ่มเป็นเติบโต 20-25% จากเดิมที่ตั้งเป้าการเติบโตราว 15-20% จากปีก่อนที่มีรายได้ 432 ล้านบาท เป็นผลจากการปรับสัดส่วนรายได้จากการผลิตรายการเองเพิ่มเป็น 35% จากปีก่อนอยู่ที่ 25% และสัดส่วนรายได้จากการขายโฆษณาลดลงเป็น 65% จากปีก่อนอยู่ที่ 75%
ทั้งนี้ การใช้เม็ดเงินโฆษณาของลูกค้าจะเริ่มเข้ามามากขึ้นตั้งแต่ช่วงไตรมาส 2/58 เป็นต้นไป และคาดว่าจะสูงสุดในช่วงไตรมาส 3 และไตรมาส 4 เป็นไปตามปกติของทุกปี จึงคาดว่ารายได้ในไตรมาส 2/58 จะเติบโตเท่าตัวจากไตรมาส 1/58 ที่มีรายได้ 68 ล้านบาท เนื่องจากไตรมาสแรกของทุกปี เป็นช่วงโลว์ซีซั่นของอุตสาหกรรมมีเดีย
ประกอบกับ บริษัทได้เพิ่มรายการทีวีเข้ามาอีก 2 รายการในไตรมาส 2/58 ทำให้รายได้ของบริษัทเติบโตขึ้นจากไตรมาสแรก โดยในไตรมาส 2/58 บริษัทมีรายการออกอากาศทางสถานีโทรทัศน์ทั้งหมด 8 รายการ และทั้งปี 58 จะมีรายการทั้งหมด 14 รายการ
สำหรับแผนการซื้อกิจการในปีนี้คาดว่าจะได้ข้อสรุปอย่างน้อย 1 ราย ซึ่งบริษัทสนใจเข้าซื้อเป็นกิจการผลิตรายการโทรทัศน์ เอนิเมชั่น และสื่อเอ็นเตอร์เทนเมนท์